b'\n_START_ARTICLE_\nR\xc3\xb8kelse\n_START_PARAGRAPH_\nR\xc3\xb8kelse eller r\xc3\xb8kelseskrydder, Species fumalis orientalis  Latin. species, art, slag, i middelalderen fikk ordet betydningen krydder, fumalis, adj., av tidlig latin fumus, r\xc3\xb8k orientalis, \xc3\xb8sterlandsk, er en blanding av aromatiske droger, slik som balsamer, harpikser m.m. som ved sakte forbrenning uten ild, vanligvis ved \xc3\xa5 str\xc3\xb8es p\xc3\xa5 gl\xc3\xb8dende kull, frembringer en velluktende r\xc3\xb8k. R\xc3\xb8kelse var en av gavene Jesusbarnet fikk av De vise menn.\n_START_SECTION_\nViktigste innholdstoff\n_START_PARAGRAPH_\nR\xc3\xb8kelse best\xc3\xa5r bl.a. av virak, olibanum, som er et stivnet sekret av Boswellia Cateri og andre Boswellia-arter som er tr\xc3\xa6r som vokser i Somalia og sydvestre kyststrekningen av Arabia. Slekten er oppkalt etter Joh. Boswell som var botaniker i Edinburgh p\xc3\xa5 1700-tallet. En lager snitt i barken slik at sektretet renner ut og stivner. Drogenavnet virak kommer fra tysk Weihrauch av weihen, innvigd/hellig, og Rauch, r\xc3\xb8k. _NEWLINE_Drogen har siden de eldste tider blitt brukt til r\xc3\xb8kelse ved religi\xc3\xb8se seremonier. P\xc3\xa5 grunn av innholdet av balsam  avgir den en luktende r\xc3\xb8k n\xc3\xa5r den blir oppvarmet. I Egypt ble den brukt under det sjette dynastiet (2500 f. kr.)_NEWLINE_Konger\xc3\xb8kelsen inneholder ogs\xc3\xa5 flere andre planter som kanel, lavendel, koriander og rosenblader.\n_START_SECTION_\nHistorie\n_START_PARAGRAPH_\nR\xc3\xb8kelse og andre sterktduftende og velluktende balsamer og smurninger har i uminnelige tider blitt brukt og h\xc3\xb8yt vurdert, s\xc3\xb8rlig i \xc3\xb8sten. Vellukt h\xc3\xb8rer til h\xc3\xb8ytid og glede i Det gamle testamentet, og savn av den betegner sorg og h\xc3\xa5rd tid. I Det gamle testamentet fortelles det at man gjennomr\xc3\xb8ker skjegg, kl\xc3\xa6r og husger\xc3\xa5d. R\xc3\xb8kelse ble s\xc3\xa5 h\xc3\xb8yt vurdert i disse landene at en slik gave var tegn p\xc3\xa5 den h\xc3\xb8yeste aktning og \xc3\xa6re. Kongelige personer ble hedret med r\xc3\xb8kelseskrydder. Det var ogs\xc3\xa5 vanlig \xc3\xa5 hedre de d\xc3\xb8de med r\xc3\xb8kelse. De mindre bemidlede n\xc3\xb8yde seg med \xc3\xa5 ha velluktende urter i likkl\xc3\xa6rne, men ved store begravelser ble det tent store r\xc3\xb8kelsesb\xc3\xa5l. Dette fortelles det om i Bibelen, om kong Asa og Zedekia._NEWLINE_P\xc3\xa5 samme m\xc3\xa5te som en \xc3\xa6ret jordens mektige \xc3\xa6ret man ogs\xc3\xa5 de himmelske maktene og s\xc3\xb8kte gjennom r\xc3\xb8koffer \xc3\xa5 erverve seg gudenes n\xc3\xa5de. Det antas at det selvstendige r\xc3\xb8kofferet f\xc3\xb8rst ble innf\xc3\xb8rt i den assyrisk/babylonske kulten. En har funnet offerlister og forskrifter i templenes urgamle arkiv som forteller at r\xc3\xb8kofferet var blant de midlene som ble brukt for \xc3\xa5 blidgj\xc3\xb8re gudene. I r\xc3\xb8kelseskarene p\xc3\xa5 offerbordene skulle det brennes ceder og sypress. Ved de store Baal- og Astartefestene ble det brent store mengder r\xc3\xb8kelse. Ogs\xc3\xa5 i den egyptiske kulten ble det brukt selvstendig r\xc3\xb8koffer. B\xc3\xa5de asiatiske og egyptiske monument viser hvordan r\xc3\xb8kelse ble ofret p\xc3\xa5 alteret, i sk\xc3\xa5ler og r\xc3\xb8kelseskar. Resepten p\xc3\xa5 en slik egyptisk r\xc3\xb8kelsesblanding er bevart i hieroglyfene p\xc3\xa5 tempelmuren i Edfu og Phile og er opptatt i Papyrus Ebers. Blandingen ble kalt Kyphi, og ble bare laget av prester som n\xc3\xb8ye fulgte de anvisningene som var i de hellige skriftene som ble lest under tilberedningen._NEWLINE_Det finnes ogs\xc3\xa5 en resept p\xc3\xa5 r\xc3\xb8kelse i Moseboken.  Denne r\xc3\xb8kelsen ble bare brukt ved gudstjenesten og skulle bare lages av prester._NEWLINE_2.Mos. 30.34-38 _NEWLINE_Herren sa til Moses: Ta deg r\xc3\xb8kelsesstoffer: balsam, myrraolje, harpiks som lukter skarpt, og ren virak. Det skal v\xc3\xa6re like mye av hvert. 35 Av det skal du lage krydret r\xc3\xb8kelse, slik som salveblanderne gj\xc3\xb8r det, saltet og ren, til hellig bruk. 36 Noe av det skal du knuse sm\xc3\xa5tt og legge foran loven i m\xc3\xb8teteltet, der jeg vil m\xc3\xb8te deg. H\xc3\xb8yhellig skal det v\xc3\xa6re for dere. 37 R\xc3\xb8kelse som er blandet slik som denne, m\xc3\xa5 dere ikke lage til dere selv; viet til Herren skal den v\xc3\xa6re. 38 Den som lager maken til denne r\xc3\xb8kelsen for \xc3\xa5 nyte dens vellukt, skal utryddes av sitt folk._NEWLINE_Hippokrates brukte r\xc3\xb8kelseskurer, og i Asklepiostemplene ble de syke badet, massert, innsalvet og til slutt inn\xc3\xa5ndet de r\xc3\xb8kelse for \xc3\xa5 renses og vugges inn i s\xc3\xb8vn ved hjelp av de bed\xc3\xb8vende duftene._NEWLINE_I middelalderen ble det brent b\xc3\xa5l med velluktende urter p\xc3\xa5 \xc3\xa5pne plasser for \xc3\xa5 bekjempe pest og smitte. Da tobakken kom til Europa p\xc3\xa5 1500-tallet, trodde en at den hadde en kraftig luftrensende effekt s\xc3\xa5 den ble til og med blandet inn i tempelr\xc3\xb8kelsen n\xc3\xa5r det var pest._NEWLINE_Middelalderen v\xc3\xa5r ogs\xc3\xa5 tiden for overtro. Djevelen var opphav til alt vondt ogs\xc3\xa5 sykdom og d\xc3\xb8d. Han hadde sine hjelpere hekser og trollmenn som laget trolldrikker for \xc3\xa5 skade mennesker og dyr. Dette f\xc3\xb8rte til at en i klostrene opprettet et nytt embete heksepatere for \xc3\xa5 bekjempe det vonde med magiske middel som blant annet trollr\xc3\xb8kelse._NEWLINE_R\xc3\xb8kelse var ogs\xc3\xa5 viktig for alkymistene som hadde egne r\xc3\xb8kelsesblandinger blant annet for Solen, M\xc3\xa5nen, Saturn og Venus.\n_START_SECTION_\nKristen liturgisk bruk\n_START_PARAGRAPH_\nGrekerne synes ikke \xc3\xa5 ha brukt orientalske r\xc3\xb8kmiddel f\xc3\xb8r under det 5. \xc3\xa5rhundre f. Kr., men etter denne tiden brukes r\xc3\xb8kelse av b\xc3\xa5de grekerne og romerne s\xc3\xa5vel til daglig bruk som ved festlige anledninger, og r\xc3\xb8kelse inngikk ogs\xc3\xa5 i deres religi\xc3\xb8se seremonier. I den eldste kristne kirken var all r\xc3\xb8kelse ved gudstjenesten forbudt. F\xc3\xb8rst fra det 4. \xc3\xa5rh. ble det vanlig \xc3\xa5 bruke r\xc3\xb8kelse i forbindelse med gudstjenesten. De katolske kirkenes r\xc3\xb8kelse besto av Virak 200, bensoe 100, kaskarillbark 50, salpeter 25 deler._NEWLINE_R\xc3\xb8ken fra den hellige r\xc3\xb8kelsen ble fulgt av de troendes fromme b\xc3\xb8nner om at alt vondt skulle forsvinne ikke bare \xc3\xa5ndelig men ogs\xc3\xa5 legemlig sykdom. Det ble etterhvert vanlig \xc3\xa5 utnytte r\xc3\xb8kelsens helsebringende kraft og en eksperimenterte med forskjellige r\xc3\xb8kelsesblandinger mot forskjellige sykdommer.\n_START_SECTION_\nDen katolske kirkes liturgi i dag\n_START_PARAGRAPH_\nI den katolske liturgi benyttes r\xc3\xb8kelse i feiringen av Den hellige messe og ved den felles tideb\xc3\xb8nn, s\xc3\xa6rlig til vesper. _NEWLINE_Ved messefeiringen f\xc3\xb8rer r\xc3\xb8kelsesb\xc3\xa6reren an i inngangsprosesjonen foran prosesjonskorset. Umiddelbart deretter ber\xc3\xb8ker den celebrerende prest alteret og krusifikset. N\xc3\xa5r tiden kommer for forkynnelsen av dagens evangelietekst, ber\xc3\xb8kes evangelieboken av diakonen eller presten. Etter at de eukaristiske gaver, br\xc3\xb8d og vin, er blitt bragt frem til alteret og presten har bedt gaveforberedelsesb\xc3\xb8nnene, blir er blitt b\xc3\xa5ret frem i b\xc3\xb8nn svinges r\xc3\xb8kelsen over gavene, og i samme forbindelse ber\xc3\xb8kes alter og krusifiks p\xc3\xa5 nytt. En ministrant overtar s\xc3\xa5 r\xc3\xb8kelseskaret og ber\xc3\xb8ker den celebrerende prest og deretter forsamlingen. Rett etter de to innstiftelsesb\xc3\xb8nner over nattverdselementene ber\xc3\xb8ker en ministrant hhv. Kristi legeme og Kristi blod n\xc3\xa5r presten eleverer dem til folkets tilbedelse. _NEWLINE_Under messen kan man ogs\xc3\xa5 ber\xc3\xb8ke annet \xe2\x80\x93 i p\xc3\xa5sketiden ber\xc3\xb8kes p\xc3\xa5skelyset, og man kan ber\xc3\xb8ke relikvier, adventskranser, statuer, julekrybber og annet. Ved begravelser ber\xc3\xb8kes ogs\xc3\xa5 b\xc3\xa5ren med den avd\xc3\xb8de. _NEWLINE_R\xc3\xb8kelsen er en symbolsk representasjon av renselse, venerasjon (og i noen tilfeller tilbedelse) og b\xc3\xb8nn. I Salme 141 og i andre bibeltekster som for eksempel \xc3\x85penbaringsboken 8,3 representerer den de troendes b\xc3\xb8nner som stiger opp til Gud._NEWLINE_Fra senest 1570 og frem til 1969 gjaldt en forskrift i den katolske kirkes latinske ritus at r\xc3\xb8kelse kun kunne anvendes ved s\xc3\xa6rlig h\xc3\xb8ytidelige messer og ellers ikke. Dette ble endret med liturgireformen som tr\xc3\xa5dte i kraft fra 1970, slik at r\xc3\xb8kelse ikke lenger bare er et h\xc3\xb8ytydelighetsattributt men kan uttrykke sin symbolikk i en hvilken som helst messe. _NEWLINE_Den katolske liturgi gj\xc3\xb8r med r\xc3\xb8kelsesbruken ogs\xc3\xa5 anskuelig at menneske er en enhet av \xc3\xa5nd, legeme og sjel. Under gudstjenesten tiltales alle menneskets sanser, ogs\xc3\xa5 \xc3\xb8yet og luktesansen. Ettersom Gud er blitt menneske, m\xc3\xa5 ogs\xc3\xa5 liturgien kunne spille p\xc3\xa5 alle de sanser som kjennetegner den menneskelige erkjennelseskraft. R\xc3\xb8kelse kan ogs\xc3\xa5 forst\xc3\xa5s som et bilde p\xc3\xa5 Guds n\xc3\xa6rv\xc3\xa6r over alt, eller p\xc3\xa5 Den hellige \xc3\xa5nd.\n_START_SECTION_\nI andre liturgier\n_START_PARAGRAPH_\nR\xc3\xb8kelsen ble i stor grad renset ut fra de protestantiske kirkers liturgi, f\xc3\xb8rst og fremst fordi den ble oppfattet som et uttrykk for den katolske l\xc3\xa6re om messeofferet, som reformatorene avviste skarpt. Men i nyere tid kan det skje at r\xc3\xb8kelse igjen benyttes, under henvisning til Salme 141. _NEWLINE_I de ortodokse liturgier, som for eksempel i den bysantinske ritus og i de orientalske liturgier benyttes r\xc3\xb8kelsen ofte og fritt. En gammel orientalsk forestilling om menneskets m\xc3\xb8te med Gud knytter dette til en velluktsopplevelse.\n_START_SECTION_\nR\xc3\xb8kelsesbrenning i Det fjerne \xc3\xb8sten\n_START_PARAGRAPH_\nR\xc3\xb8kelsesbruk under religi\xc3\xb8se seremonier ble f\xc3\xb8rst utviklet i st\xc3\xb8rre m\xc3\xa5lestokk i Kina, men spredte seg med \xc3\xa5rene til Korea og Japan. R\xc3\xb8kelse spiller en viktig rolle i \xc3\xb8stasiatiske buddhistiske seremonier, for eksempel i kinesiske taoistiske og japanske shintoistiske templer.\n_START_SECTION_\nApotek og r\xc3\xb8kelse\n_START_PARAGRAPH_\nI Norge har det blitt laget r\xc3\xb8kelse i apotekene. Allerede den f\xc3\xb8rste norske farmakop\xc3\xa9en hadde oppskrift p\xc3\xa5 r\xc3\xb8kelse. Denne skikken ble tatt opp igjen ved Svaneapoteket i Oslo som etterhvert opprettet bedriften Svanelaboratoriet. Her produseres konger\xc3\xb8kelse med 17\xe2\x80\x9318 forskjellige innholdsstoffer.  Disse importeres fra hele verden. R\xc3\xb8kelsen selges av apotek i hele Norge. Noe eksporteres til Sverige, Danmark, Tyskland, USA og Australia. Grunnen til at apoteket begynte med denne produksjonen var at det som ble importert fra utlandet viste seg \xc3\xa5 v\xc3\xa6re d\xc3\xa5rlig vare og at apoteket \xc3\xb8nsket \xc3\xa5 selge god, ekte vare.'